b"\n_START_ARTICLE_\nSlesvig Domkirke\n_START_SECTION_\nArkitekturen\n_START_PARAGRAPH_\nOpf\xc3\xb8relsen af Slesvig Domkirke strakte sig over flere hundrede \xc3\xa5r. Kirken var i begyndelsen en romansk kirke. Under Knud Lavard blev den halvrunde apsis opf\xc3\xb8rt. I 1180-1200 fulgte tv\xc3\xa6rskibet. Ved ombygninger mellem 1200 og 1500 blev den romanske langhusbasilika til en gotisk treskibet hallekirke. Det hv\xc3\xa6lvede domkapitel i det nordlige sideskib kom til ca. 1220-30, kirkeskibets hv\xc3\xa6lv ca. 1230-70._NEWLINE_Det nygotiske t\xc3\xa5rn p\xc3\xa5 112 m blev opf\xc3\xb8rt i 1894. T\xc3\xa5rnet er Sydslesvigs h\xc3\xb8jeste og Slesvig-Holstens n\xc3\xa6sth\xc3\xb8jeste kirket\xc3\xa5rn. Oprindeligt havde domkirken to t\xc3\xa5rne, men de styrtede sammen allerede i 1275 og blev ikke genopf\xc3\xb8rt._NEWLINE_Slesvig Domkirke er en del af Den europ\xc3\xa6iske rute for teglstensgotik.\n_START_SECTION_\nPetersportal\n_START_PARAGRAPH_\nDen romanske portal ved kirkens sydlige tv\xc3\xa6rskib stammer fra 1180. Den best\xc3\xa5r af seks s\xc3\xb8jler. Billedefeltet over d\xc3\xb8ren (Tympanon) er udf\xc3\xb8rt i sk\xc3\xa5nsk sandsten og prydet med et relief med en tronende Kristus, der giver apostlene Peter n\xc3\xb8gle og Paulus skriftrulle. Motivet af Lovens overr\xc3\xa6kkelse refererer til Matth\xc3\xa6usevangeliet: Og jeg vil give dig Him\xc2\xadmeriges n\xc3\xb8gler, og hvad du binder p\xc3\xa5 jorden, det skal v\xc3\xa6re bundet i Himlene, og hvad du l\xc3\xb8ser p\xc3\xa5 jorden, det skal v\xc3\xa6re l\xc3\xb8st i Himlene._NEWLINE_Den kongelige stifterfigur med den tot\xc3\xa5rnede kirkemodel i sine h\xc3\xa6nder er Valdemar den Store. Petersportalens motiv genfindes p\xc3\xa5 en r\xc3\xa6kke af Sydslesvigs landsbykirker, bl.a. i Munkbrarup, S\xc3\xb8rup og N\xc3\xb8rre Brarup.\n_START_SECTION_\nBordesholmalteret\n_START_PARAGRAPH_\nDomkirkens kendteste inventar er Hans Br\xc3\xbcggemanns _NEWLINE_Bordesholmalter, der er medtaget i den danske kulturkanon. Passionsalteret er udf\xc3\xb8rt p\xc3\xa5 syv \xc3\xa5r og stod f\xc3\xa6rdigt i 1521. Alteret viser 16 bibelske scener fra Jesu liv. Blandt de 386 figurer er der apostle, kirkel\xc3\xa6rere, profeter, b\xc3\xb8nder og handelsfolk. Forbillede til mange af motiverne er Albrecht D\xc3\xbcrers Den lille Passion fra 1511. Alteropbygningen er 16 m h\xc3\xb8j. Altertavlen er 12,60 m.\n_START_SECTION_\nTre Kongers Alter\n_START_PARAGRAPH_\nI det sydlige korskib ses de Tre Kongers Alter, som indtil 1666 stod p\xc3\xa5 kirkens h\xc3\xb8jalter. Altertavlen med Jomfru Maria, Jesusbarnet og de tre hellige konger dateres til slutningen af 1200-tallet.\n_START_SECTION_\nGravm\xc3\xa6le\n_START_PARAGRAPH_\nKong Frederik 1.'s sarkofag i det nordlige korskib er et hovedv\xc3\xa6rk inden for nederlandsk ren\xc3\xa6ssance i Nordeuropa. Det er udf\xc3\xb8rt i marmor, kalksten og alabast. Den viser kongen hvilende p\xc3\xa5 b\xc3\xa5ren med h\xc3\xa6nderne l\xc3\xb8ftet til b\xc3\xb8n og flankeret af to kvinder; den ene holder kongens v\xc3\xa5ben og den anden en indskrifttavle om hans bedrifter. Gravm\xc3\xa6let er udf\xc3\xb8rt 1551-55 af den flamske kunstner Cornelius Flories de Vriendt. Sarkofagen er tomt og dermed en kenotaf. Kongen er gravsat i domkirkens gravkapel. Kong Frederik 1., der d\xc3\xb8de i 1533, er sammen med sin bror Kong Hans og nev\xc3\xb8en Kong Christian 2. den eneste oldenborgske konge, der ikke er gravsat i Roskilde Domkirke. _NEWLINE_Kong Niels skal ogs\xc3\xa5 v\xc3\xa6re gravsat i domkirken, men graven kendes ikke._NEWLINE_Blandt de \xc3\xb8vrige epitafier er stukgravm\xc3\xa6let for biskop Frederik fra 1580 og det imponerende barokgravm\xc3\xa6le for den gottorpske kansler Kielmann af Kielmannsegg fra 1673. Marmorportalen over familien Arenstorffs kapel er fra ca. 1678.\n_START_SECTION_\nChristofferfiguren\n_START_PARAGRAPH_\nInde i domkirken st\xc3\xa5r en 4,40 m h\xc3\xb8j egefigur af den hellige Sankt Kristoffer med Jesusbarnet p\xc3\xa5 skuldrene. Figuren er fra 1510 og regnes for et af de fineste danske og nordtyske tr\xc3\xa6sk\xc3\xa6rerarbejder. Skulpturen refererer til legenden, hvor Christoffer bar Jesus-barnet p\xc3\xa5 sine skuldre over en flod.\n_START_SECTION_\nSvalen\n_START_PARAGRAPH_\nSvalen er en velbevaret korsgang (processionsgang) i domkirkens nordvestlige del. Svalen betyder k\xc3\xb8lig (sval) overd\xc3\xa6kket gang. Her ses kalkmalerier fra 1320-30.\n_START_SECTION_\nDen bl\xc3\xa5 Madonna\n_START_PARAGRAPH_\nI korets nordlige del h\xc3\xa6nger et oliemaleri fra 1669 Den bl\xc3\xa5 Madonna af J\xc3\xbcrgen Ovens. J\xc3\xbcrgens kom fra T\xc3\xb8nning og blev uddannet i Amsterdam, hvor han formodentlig var elev af Rembrandt.\n_START_SECTION_\nSagnet\n_START_PARAGRAPH_\nLokale sagn fort\xc3\xa6ller, at kong Abel efter sin d\xc3\xb8d sp\xc3\xb8gte i Slesvig Domkirke, hvorfor man tog hans lig op og s\xc3\xa6nkede det i et mosehul ved Gottorp.\n_START_SECTION_\nAndet\n_START_PARAGRAPH_\nBronzed\xc3\xb8befonten er fra 1480. Pr\xc3\xa6dikestolen er et nederlandsk arbejde og blev udf\xc3\xb8rt i 1560. Kirkens orgel fra 1963 er et Marcussen-orgel fra Aabenraa. Hvert \xc3\xa5r i december er der kunsth\xc3\xa5ndv\xc3\xa6rkermarked i domkirken (Svalmarked eller p\xc3\xa5 tysk Schwahlmarkt)."